Преизбраха Каракачанов за председател на ВМРО - България | Vesti.bg
Конгресът разшири състава на Националния изпълнителен комитет с трима души
23 март 2019, 17:57
Н а днешния VII-ми редовен конгрес на ПП "ВМРО – Българско национално движение" Красимир Каракачанов беше преизбран за председател на партията с 516 гласа.
Делегатите преизбраха досегашните членове на националното ръководство – заместник-председатели Ангел Джамбазки, Искрен Веселинов, Милен Михов, Атанас Стоянов, организационен секретар Юлиан Ангелов, членове – Александър Сиди, Антон Андонов, Борис Вангелов, Васил Христов, Георги Дракалиев, Красимир Богданов, Султанка Петрова.
Конгресът разшири състава на Националния изпълнителен комитет с трима души.
Новите попълнения – членове на НИК, са съответно депутатите Йордан Йорданов от Добрич и д-р Калин Поповски от Плевен. За член на НИК бе избран и председателят на политическа група "Патриоти за София" в Столичния общински съвет Карлос Контрера.
"Успехите са общи, постигнахме ги заедно. Аз съм на този пост благодарение на вас. Не защото съм най-великият или най-красивият, а защото всички в ръководството успяхме да обединим и мотивираме нашите членове, че има смисъл да се бориш.
Когато всички ние си повярвахме, започнаха да ни вярват и други и постигнахме успехи. И изборите го показват.
Един човек е велик, според това какво се каже за него след като приключи политическата му кариера. Без труд и усилия, без жертва на лично време, всички знаем, че няма как да се постигне успех.
Най-великият за мен лидер на ВМРО Тодор Александров е казал и ще го цитирам: "Едно дело побеждава тогава, когато за него се води борба". Ние продължаваме да водим борба за отстояване на българския национален идеал. Благодаря ви. Да живее България", каза Красимир Каракачанов, цитиран от NOVA.